བསམ་ཡས་ལ་ཞིག་གསོ་དང༌།བསམ་ཡས་སོགས་ཀྱི་མཆོད་པ་མུ་ནེ་བཙན་པོས་བཙུགས་པ་དེ་བར་སྐབས་སུ་རེ་ཞིག་ཉམས་པ་དེ་སླར་གསོས།སྐྱིད་ཤོད་དུ་དཀར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས།པཎྜི་ཏ་བི་མ་ལ་མི་ཏྲ།ཛྙཱ་ན་སེ་ན།བལ་པོ་ཧཱུྃ་ཀ་ར།པྲ་ཛྙཱ་ངྷརྨ།ཤཱཀྱ་སིང་ཧ།སུ་རེན་དྲ་བོ་ངྷི།ཛི་ན་མི་ཏྲ།དཱ་ན་ཤི་ལ།བུད་ངྷ་སིང་ཧ་སོགས་སྤྱན་དྲངས།སྔར་གྱི་ལོ་ཙཱ་བ་རྣམས་ལའང་བསྙེན་བཀུར་ཆེན་པོ་བྱས་ཏེ།མཚན་ཉིད་དང༌།གསང་སྔགས་ཀྱི་བཀའ་བསྟན་བཅོས་མང་པོ་བསྒྱུར།རྒྱལ་པོ་འདིས་ཡབ་མེས་ཀྱི་དུས་བཞིན་བྱེད་དགོས་པའི་ཐུགས་དམ་བཞེས་ཏེ།དབུ་སྙུང་བོར་ནས།བཀའ་གཙིགས་ཀྱི་ཡི་གེ་སྔ་ཕྱི་ཤོག་གུ་མཐིང་ག་ལ་གསེར་གྱིས་བྲིས་ཏེ།རིན་པོ་ཆེ་ཁྲ་མེན་གྱི་སྒྲོམ་དུ་བཅུག་ནས་བསམ་ཡས་ཀྱི་ཡབ་ཁྲི་སྲོང་གི་བཀའ་གཙིགས་ཆེན་མོའི་འགྲམ་དུ་བཞག་གོ།